[{"text_idx": "#000000", "text": "Mae David Ollerton yn ddyn o wrthgyferbyniadau. Dyma ddyn a anwyd yn Lloegr ond sydd bellach yn byw yng Nghymru. Dyma gefnogwr brwd o di\u0302m rygbi Lloegr (ond nid o\u2019r ti\u0302m pe\u0302l-droed!) ond sydd eto wedi rhoi rhan helaeth o\u2019i fywyd i wasanaethu pobl Cymru. Ac ar hyn o bryd os nad yw adref yna rydych yn debygol o\u2019i weld un ai\u2019n gorwedd ar wely yng nghanolfan ganser Felindre neu yn cerdded rhai o fynyddoedd mwyaf Bannau Brycheiniog!"}, {"text_idx": "#000002", "text": "Cefais fy ngeni a\u2019m magu yn swydd Caerhirfryn ac fe ddechreuodd y cyswllt gyda Chymru pan o\u2019n i\u2019n gweithio yng nghanolfan y mynyddoedd yn Nhremadog yn y 70au. Roedd Liz, a ddaeth yn wraig i mi, yn gweithio yno hefyd ac ar o\u0302l cyfnod y tu allan i Gymru fe ddychwelon ni i ardal Pen-y-bont ar Ogwr lle\u2019r oeddwn yn gweithio mewn eglwys Saesneg. Gadewais ardal Pen-y-bont a symud yn o\u0302l i Loegr, ond fe wnes i\u2019n fuan sylweddoli fod hynny\u2019n gam i gyfeiriad anghywir ac roeddwn eisiau dod yn o\u0302l. Felly yn \u201998 symudon ni no\u0302l i Gaerdydd, ac yno dwi wedi bod ers hynny!"}, {"text_idx": "#000003", "text": "Mae\u2019n amlwg wrth siarad gyda chi fod gennych deimlad dwfn tuag at Gymru, bron gallai rhywun ddisgrifio eich profiad yn y 90au fel hiraeth. Ydych chi\u2019n gallu esbonio o le daeth hynny?"}, {"text_idx": "#000004", "text": "Pan symudais i Ben-y-bont roedd consyrn dros yr eglwys yno gen i, ond i fod yn onest roeddwn yn byw fel \u2018ex-pat\u2019. Doeddwn i ddim yn cysylltu gyda\u2019r Cymry a doeddwn i erioed wedi ystyried Cymru fel cenedl neu\u2019r Cymry fel pobl wahanol i neb arall. Ond wedi i mi symud i ffwrdd mi wnes i sylweddoli pa mor anghywir a sarhaus oedd hynny mewn gwirionedd. Wrth ymweld a\u0302 Chymru a dod yn o\u0302l i gynadleddau ac wrth siarad gyda phobl fel Dr Tudur Jones (darlithydd ym Mangor) mi sylweddolais pa mor arbennig oedd Cymru a bod ganddi hi a\u2019i phobl hunaniaeth a gwerth arbennig."}, {"text_idx": "#000005", "text": "Roedd fy niddordeb a\u2019m consyrn dros Gymru\u2019n tyfu ac mi sylweddolais mai peth hollol drahaus oedd ceisio ymwneud a helpu pobl heb fynd ati i\u2019w deall a\u2019u cydnabod fel pobl oedd ag iaith, cefndir a gwerth arbennig. Penderfynais ddysgu Cymraeg drwy\u2019r cwrs WLPAN."}, {"text_idx": "#000006", "text": "Agorodd hyn fyd newydd i mi! Mi ddes i ddysgu a phrofi mwy am Gymru ac roedd croeso\u2019r bobl a\u2019r ffaith eu bod yn fy nerbyn yn agoriad llygad. Mi ddes i weld nad dim ond mynyddoedd prydferth oedd i\u2019w cael yng Nghymru ond fod yna gymaint o gymunedau, pobl a thraddodiadau arbennig yma. Mae\u2019r ffaith fy mod wedi aros yma am yr ugain mlynedd ddiwethaf yn tystio i hynny."}]